BIG ลบ 4.15% หลังแจ้งกำไร Q2/60 ลดลงตามมาร์จินหด
BIG ลบ 4.15% หลังแจ้งกำไร Q2/60 ลดลงตามมาร์จินหด โดย ณ เวลา 10.53 น. อยู่ที่ระดับ 3.70 บาท ลบ 0.16 บาท หรือ 4.15% ด้วยมูลค่าซื้อขาย 100.06 ล้านบาท     
7 ส.ค. 2560

ผู้สื่อข่าวรายงานว่า บริษัท บิ๊ก คาเมร่า คอร์ปอเรชั่น จำกัด (มหาชน) หรือ BIG ณ เวลา 10.53 น. อยู่ที่ระดับ 3.70 บาท ลบ 0.16 บาท หรือ 4.15% ด้วยมูลค่าซื้อขาย 100.06 ล้านบาท

บล.ดีบีเอส วิคเคอร์ส ระบุในบทวิเคราะห์ฯว่า คาดระยะสั้นราคาหุ้น BIG จะตอบรับในทางลบจากผลการดำเนินไตรมาส 2/60 ที่อ่อนกว่าคาดมาก แต่ราคาหุ้นที่ปรับลงมากถึง 16% ตั้งแต่ต้นเดือน ก.ค.60 จึงสะท้อนไปบางส่วน และกำไรสุทธิในรอบ H1/60 ที่ 394 ล้านบาท เป็นเพียง 41% จากประมาณการทั้งปีที่ 966 ล้านบาท คาดว่าจะต้องมีการปรับลดประมาณการลง ดังนั้น คำแนะนำและราคาพื้นฐานจึงอยู่ในช่วงการทบทวน (under review)
กำไรสุทธิไตรมาส 2/60 ลดลง 16% เทียบช่วงเดียวกันของปีก่อนและต่ำลงถึง 35% เทียบไตรมาสก่อนหน้าเป็น 156 ล้านบาท สาเหตุสำคัญที่ทำให้ไตรมาสนี้มีกำไรลดลงคือ อัตรากำไรขั้นต้นลดลงเป็น 20.5% เทียบ เทียบช่วงเดียวกันของปีก่อนและ เทียบไตรมาสก่อนหน้าที่ 23.4% และ 23.7% ตามลำดับ
ด้านรายได้จากการขายและบริการเป็น 1.17 พันล้านบาท เพิ่ม 3% เทียบช่วงเดียวกันของปีก่อนแต่ต่ำลง 17% เทียบไตรมาสก่อนหน้าและสัดส่วนค่าใช้จ่ายขาย-บริหารเทียบกับรายได้มีสัดส่วนเป็น 17.9% เพิ่มขึ้นเทียบ เทียบช่วงเดียวกันของปีก่อนและ เทียบไตรมาสก่อนหน้าที่ 16.4% และ 15.0% ตามลำดับ
ทั้งนี้ กำไรสุทธิ ไตรมาส2/60ต่ำกว่าคาดถึง 20% เนื่องจากรายได้จากการขายและบริการออกมาต่ำกว่า 6% จากที่คาดไว้ 1.25 พันล้านบาท อีกทั้งอัตรากำไรขั้นต้นต่ำกว่าคาดไว้เดิมที่ 22.5% และสัดส่วนค่าใช้จ่ายขาย-บริหารเทียบกับรายได้กลับสูงกว่าคาดไว้ที่ 15.5%
นอกจากนั้น บริษัทเผชิญกำลังซื้อผู้บริโภคที่ชะลอตัวลง และได้รับผลกระทบจากการเลื่อนเปิดงานอีเวนต์กระตุ้นตลาด คือ Big Pro Days จากที่เคยจัดประมาณ ก.ย.ของทุกปี ปีนี้เร็วขึ้นมาเป็น ก.ค.ทำให้ผู้ซื้อกล้องถ่ายภาพชะลอการซื้อสินค้าในไตรมาสที่แล้วมารอซื้อในงานที่อาจได้ส่วนลดหรือเงื่อนไขอื่นๆ ที่ดีกว่า